CELEX: 32012D0105
Language: mt
Date: 2011-12-14 00:00:00
Title: 2012/105/UE: Deċiżjoni tal-Kunsill tal- 14 ta’ Diċembru 2011 dwar l-iffirmar, f'isem l-Unjoni, u l-applikazzjoni provviżorja tal-Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-amministrazzjoni tal-kwoti tar-rata tariffarja li japplikaw għall-esportazzjonijiet ta’ injam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim

29.2.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 57/1
               
            
         DEĊIŻJONI TAL-KUNSILL
         tal-14 ta’ Diċembru 2011
         dwar l-iffirmar, f'isem l-Unjoni, u l-applikazzjoni provviżorja tal-Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-amministrazzjoni tal-kwoti tar-rata tariffarja li japplikaw għall-esportazzjonijiet ta’ injam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim
         (2012/105/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 207(4) flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Fid-dawl tal-importanza ekonomika għall-Unjoni ta’ importazzjonijiet ta’ injam mhux maħdum u l-importanza li għandha l-Federazzjoni Russa għall-Unjoni bħala fornitur ta’ injam mhux maħdum, il-Kummissjoni nnegozjat mal-Federazzjoni Russa impenji ma din tal-aħħar biex tnaqqas jew telimina d-dazji tal-esportazzjoni applikati bħalissa inkluż fuq l-injam mhux maħdum.
                  
               
                     (2)
                  
                  
                     Dawn l-impenji, li se jsiru parti mill-Iskeda tal-Organizzazjoni Dinjija tal-Kummerċ (WTO) għall-Konċessjonijiet tal-Federazzjoni Russa mal-adeżjoni tagħha mad-WTO, jinkludu l-kwoti tar-rata tariffarja għall-esportazzjoni ta’ tipi speċifikati ta’ injam koniferuż, li sehem minnu kien allokat għall-esportazzjonijiet lejn l-Unjoni.
                  
               
                     (3)
                  
                  
                     Fil-kuntest tan-negozjati li jirrigwardaw l-adeżjoni tal-Federazzjoni Russa mad-WTO, il-Kummissjoni nnegozjat, f'isem l-Unjoni, Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-amministrazzjoni ta’ kwoti ta’ rata tariffarja li japplikaw għall-esportazzjonijiet tal-injam mill-Federazzjoni Russa lejn l-Unjoni Ewropea (“il-Ftehim”).
                  
               
                     (4)
                  
                  
                     Kif previst fil-Ftehim, l-Unjoni u l-Federazzjoni Russa nnegozjaw modalitajiet tekniċi dettaljati dwar il-ġestjoni tal-kwoti tar-rata tariffarja, li jinsabu fil-Protokoll fuq modalitajiet tekniċi skont il-Ftehim (“il-Protokoll”).
                  
               
                     (5)
                  
                  
                     Il-Ftehim u l-Protokoll għandhom jiġu ffirmati.
                  
               
                     (6)
                  
                  
                     Fid-dawl tal-ħtieġa li tiġi żgurata l-implimentazzjoni tas-sistema ta’ ġestjoni neċessarja għall-kwoti tar-rata tariffarja li japplikaw għall-esportazzjonijiet tal-injam mill-Federazzjoni Russa lejn l-Unjoni sa mid-data tal-adeżjoni tal-Federazzjoni Russa mad-WTO, il-Ftehim u l-Protokoll għandhom japplikaw fuq bażi provviżorja minn dik id-data, pendenti l-għeluq tal-proċeduri għal-konklużjonijiet tagħhom.
                  
               
                     (7)
                  
                  
                     Sabiex jiġu żgurati kundizzjonijiet uniformi għall-implimentazzjoni tad-dispożizzjonijiet tal-Ftehim u l-Protokoll rigward il-ġestjoni tal-kwoti tar-rata tariffarja li japplikaw għall-esportazzjonijiet tal-injam mill-Federazzjoni Russa lejn l-Unjoni, setgħat ta’ implimentazzjoni għandhom jiġu konferiti lill-Kummissjoni. Dawk is-setgħat għandhom jiġu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (1).
                  
               
                     (8)
                  
                  
                     Il-proċedura ta’ eżaminazzjoni għandha tintuża biex jiġu adottati atti ta’ implimentazzjoni dwar l-amministrazzjoni tal-kwoti tar-rata tariffarja fl-Unjoni li japplikaw għall-esportazzjonijiet tal-injam mill-Federazzjoni Russa, sakemm dawk l-atti huma atti marbuta mal-politika kummerċjali komuni u għalhekk huma koperti mill-punt (iv) tal-Artikolu 2(2)(b) tar-Regolament (UE) Nru 182/2011,
                  
               ADOTTA DIN ID-DEĊIŻJONI:
         
            Artikolu 1
            L-iffirmar tal-Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-amministrazzjoni tal-kwoti tar-rata tariffarja li japplikaw għall-esportazzjonijiet ta’ injam mill-Federazzjoni Russa lejn l-Unjoni Ewropea u l-Protokoll bejn l-Unjoni Ewropea u l-Gvern tal-Federazzjoni Russa dwar il-modalitajiet tekniċi skont dak il-Ftehim, huwa b'dan awtorizzat f'isem l-Unjoni, soġġett għall-konklużjoni tagħhom.
            It-testi tal-Ftehim u l-Protokoll huma mehmuża ma’ din id-Deċiżjoni.
         
         
            Artikolu 2
            Il-President tal-Kunsill huwa b'dan awtorizzat li jinnomina l-persuna/i li jkollhom is-setgħa li jiffirmaw il-Ftehim u l-Protokoll f'isem l-Unjoni.
         
         
            Artikolu 3
            Skont id-dispożizzjonijiet tal-Ftehim u l-paragrafu 3 tal-Artikolu 26 tal-Protokoll, il-Ftehim u l-Protokoll għandhom japplikaw fuq bażi proviżżorja mid-data tal-adeżjoni tal-Federazzjoni Russa fid-WTO, pendenti l-għeluq tal-proċeduri għal-konklużjoni tal-Ftehim (2)
            
         
         
            Artikolu 4
            Il-Kummissjoni għandha tadotta regoli dettaljati dwar il-metodu ta’ kif jiġu allokati awtorizzazzjonijiet tal-kwoti skont il-paragrafu 2 tal-Artikolu 5 tal-Protokoll, u kull dispożizzjonijiet oħra neċessarja għall-ġestjoni mill-Unjoni tal-kwantitajiet tal-kwoti ta’ rata tariffarja allokati għall-esportazzjonijiet lejn l-Unjoni. Dawk l-atti ta’ implimentazzjoni għandhom jiġu adottati skont il-proċedura ta’ eżaminazzjoni msemmija fl-Artikolu 5.
         
         
            Artikolu 5
            
               1.   Il-Kummissjoni għandha tkun megħjuna minn kumitat. Dak il-kumitat għandu jkun kumitat skont it-tifsira tar-Regolament (UE) Nru 182/2011.
            
            
               2.   Meta ssir referenza għal dan l-Artikolu, għandu japplika l-Artikolu 5 tar-Regolament (UE) Nru 182/2011.
            
         
         
            Artikolu 6
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul f'Ġinevra, l-14 ta’ Diċembru 2011.
            
               
                  Għall-Kunsill
               
               
                  Il-President
               
               M. NOGAJ
            
         
         
            (1)  ĠU L 55, 28.2.2011, p. 13.
         
            (2)  Id-data minn meta l-Ftehim u l-Protokoll se jiġu applikati provviżorjament se tkun ippublikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.